Kristian Thulesen Dahl (DF), 2012-12-18:
Nu er det Venstres formand, der ofte bliver nævnt her under debatten i dag, og jeg mener, at han på Venstres landsmøde sagde noget med, at han mente, at han flyttede Venstre.
Jamen så er det jo sådan set noget hokuspokus at forsøge at gøre det til en problemstilling for os.
Venstre må jo svare på, hvorfor de så gør det, de gør.
Jeg svarer på, hvad Dansk Folkepartis politik er, og hvad vi mener.
Og nu har jeg igennem, jeg tror snart en times tid svaret på, hvad jeg mener om det realistiske i nulvækst frem til 2020, og hvad det vil betyde for de områder, som vi ønsker skal prioriteres i den offentlige sektor.
Det er sådan set min rolle her.
Den er jo sådan set at modtage spørgsmål og at svare efter bedste evne, og jeg synes, det herefter står rimelig klart, hvad Dansk Folkeparti mener.
Der er faktisk to svar.
Det ene svar er, at ingen af regeringerne, der bliver nævnt, har gjort nok i forhold til social dumping.
Det synes jeg da er åbenbart, når man ser, hvordan virkeligheden ser ud – ser den, som den er.
Det andet svar er, at man skal være opmærksom på, at problemet eskalerede, da man åbnede for, at østeuropæiske arbejdere kunne komme til Danmark.
Må jeg ikke bare henlede opmærksomheden på, at da man havde diskussionen om, hvorvidt man skulle åbne det danske arbejdsmarked for østeuropæiske arbejdere, var Dansk Folkeparti ikke enig med den daværende regering.
Men vi kunne ikke stille noget op, for den daværende regering havde jo et flertal sammen med nogle af de nuværende regeringspartier.
Derfor kunne man sådan set ændre på vilkårene, selv om Dansk Folkeparti ikke syntes, at det var en god idé.
Og det er præcis også det, vi ser i dag.
Så synes jeg, at det er fint, at der bliver sat nogle midler af til razziaer og lignende, det støtter jeg – det sagde jeg allerede i mit ordførerindlæg; jeg vil gerne kvittere for de positive ting, der er i finanslovaftalen.
Dengang var der desværre et flertal her i Folketinget uden om Dansk Folkeparti for at lempe vilkårene for at komme til Danmark.
Vi afventer jo regeringens forslag til behandling i salen af de ting, der skal til behandling her i salen.
Jeg håber, at jeg kan tage spørgsmålet som udtryk for, at vi så i hvert fald er enige om, at der er dele af storskalaprojektet eller af lovgivningen omkring det, som jo har baggrund i en accept fra Folketinget.
For der er altså dele, som er omfattet af fællesskabsregulering, som altså ikke er hjemtagne områder for Grønland, og dem skal vi behandle her i Folketinget.
Og så ser vi det konkrete forslag, når det kommer og vi skal behandle det.
Det, jeg har brugt tid på her i dag, har jo været på at udtrykke min forundring over, at regeringspartierne taler meget om at bekæmpe social dumping og løntrykkeri, men åbenbart synes, det er glimrende, eller i hvert fald synes, det er fuldt tilfredsstillende, hvis det sker i Grønland, bare det ikke sker i Danmark.
Men det er jo rigtig nok at spørge Venstre om Venstres politik, og hvad den medfører og har af konsekvenser.
Jeg prøver så at redegøre for Dansk Folkepartis politik.
Det er vel mest naturligt som finansordfører for Dansk Folkeparti og formand for Dansk Folkeparti.
Jeg kan jo notere mig, at det, vi står med lige nu, er en finanslov for næste år, der inkluderer nulvækst.
Vi har fået at vide fra dem, der kigger på kommunerne, at det f.eks. betyder fyringer næste år i den kommunale sektor.
Man burde jo spørge sig selv, om det, man sidder og gør, er rimeligt, hvis man synes det er helt forkert, når det nu bliver problematiseret, som det bliver.